Ego Death at a Bachelorette Party

Ego Death at a Bachelorette Party on yhdysvaltalaislaulaja-lauluntekijä Hayley Williamsin kolmas sooloalbumi, joka julkaistiin vuonna 2025.
Tausta.
"Ego Death at a Bachelorette Party" on Paramore-yhtyeen Hayley Williamsin kolmas sooloalbumi. Hän on aiemmin julkaissut sooloalbumit "Petals for Armor" (2020) ja "Flowers for Vases / Descansos" (2021). Paramoren viimeisin Williamsin kolmatta sooloalbumia edeltänyt albumi "This Is Why" ilmestyi vuonna 2023.
Vuonna 2024 Paramore soitti lämmittelijänä Taylor Swiftin The Eras Tourin Euroopan konserteissa. Konserttien välillä yhtyeen jäsenet kirjoittivat uutta albumia Paramorelle. Koska Williams huomasi tarvitsevansa enemmän tilaa käsitellä tunteitaan, Paramoren albumin sijaan hän kirjoittikin sooloalbumin.
Williamsin aiemmat sooloalbumit on julkaistu Atlantic Recordsin kautta, ja Paramoren albumit julkaisi Atlanticin alaisuudessa toimiva Fueled by Ramen. Yhtyeen ja Atlanticin välinen 20-vuotinen levytyssopimus, jonka Williams allekirjoitti 15-vuotiaana, päättyi joulukuussa 2023. Williamsin kolmas sooloalbumi julkaistiin hänen omalla Post Atlantic -levymerkillään, joka tekee yhteistyötä musiikin jakeluyhtiö Secretly Distributionin kanssa.
Julkaisu ja markkinointi.
Albumille kuuluva ”Mirtazapine”-kappale ensisoitettiin Nashville Public Radion WNXP-radiokanavalla 23. heinäkuuta, ja Williams esitti kappaleen Newport Folk Festival -tapahtumassa.
”Mirtazapine” ja 16 aiemmin julkaisematonta kappaletta ladattiin Williamsin verkkosivustolle heinäkuun 2025 lopussa. Kappaleihin sai pääsyn koodilla, joka lähetettiin Williamsin Good Dye Young -hiusvärejä tilanneille henkilöille. Kappaleet olivat kuunneltavissa verkkosivustolla kaksi päivää, kunnes ne poistettiin ja julkaistiin itsenäisinä kappaleina suoratoistopalveluissa 1. elokuuta 2025. Albumimuodossa aiemmin ilmestyneet kappaleet sekä uusi kappale ”Parachute” julkaistiin 28. elokuuta 2025. Seuraavina kuukausina albumille lisättiin vielä kaksi kappaletta: ”Good Ol’ Days” 24. lokakuuta ja ja ”Showbiz” 7. marraskuuta. Molemmat kappaleet sisältyvät myös albumin fyysisesti julkaistuihin versioihin, joiden jakelu aloitettiin samana päivänä kuin jälkimmäinen kappale ilmestyi.
Albumilta julkaistiin singleinä kappaleet ”Glum” ja ”Parachute”, joille on tehty myös musiikkivideot. Sekä ”Glum”-kappaleen että albumin nimikkokappaleen ”Ego Death at a Bachelorette Party” musiikkivideot julkaistiin elokuussa 2025 ja ”Parachute”-kappaleen video seuraavassa kuussa.
Lokakuussa 2025 Williams esitti Jimmy Fallonin juontamassa "The Tonight Show’ssa" albumille kuuluvan protestilaulun ”True Believer”. Marraskuussa hän tiedotti tukevansa albumin julkaisua Pohjois-Amerikan ja Euroopan konserttikiertueella vuonna 2026.
Vastaanotto.
Verkkosivusto Metacriticin analyysin perusteella albumi sai 11 arvostelussa keskimäärin 91 pistettä sadasta, mikä sivuston mukaan vastaa ”yleistä ylistystä” kriitikoiden keskuudessa. Se on vuonna 2025 julkaistuista albumeista neljänneksi parhaiten arvioitu.
Albumi nousi yhdysvaltalaisen Billboard 200 -albumilistan sijalle 12 marraskuussa 2025. Williamsin aiemmista sooloalbumeista "Petals for Armor" ylsi listalla parhaimmillaan sijalle 18 ja "Flowers for Vases / Descansos" sijalle 189. Britannian albumilistalla "Ego Death at a Bachelorette Party" sijoittui kymmenenneksi. Se on Williamsin sooloalbumeista toinen listan kymmenen parhaan joukkoon yltänyt.
Vuoden 2026 Grammy-palkintogaalassa Williams on albumilla ja sen kappaleilla ehdolla yhteensä neljässä kategoriassa. Albumi on ehdolla parhaaksi vaihtoehtoalbumiksi, ”Mirtazapine” parhaaksi rock-esitykseksi, ”Glum” parhaaksi rock-kappaleeksi ja ”Parachute” parhaaksi vaihtoehtoesitykseksi. Ehdokkuudet ovat Williamsin ensimmäiset sooloartistina, mutta hän on kaikkiaan ollut Grammy-ehdokkaana 11 kertaa ja voittanut palkinnon kolmesti.
Kappaleet.
Kaikki albumin kappaleet on säveltänyt ja sanoittanut Hayley Williams ja Daniel James, ellei toisin mainita. James on tuottanut kaikki albumin kappaleet, mutta albumia on ollut tuottamassa myös Brian Robert Jones (”Love Me Different”, ”Brotherly Hate” ja ”Good Ol’ Days”), Jim-E Stack (”True Believer”) ja Steph Marziano (”Parachute”).